SKRIFTLIG FORESPØRGSEL E-0671/03

af Caroline Lucas (Verts/ALE) til Kommissionen

(7. marts 2003)

Om: Kemikalieforsøg

Europa-Parlamentet opfordrer i sin beslutning om Kommissionens hvidbog om strategi for en ny kemikaliepolitik(1) til, at der straks stilles flere

ressourcer til rådighed for at fremskynde udviklingen og valideringen af yderligere videnskabeligt funderede, godkendte og standardiserede alternative afprøvningsmetoder til erstatning for dyreforsøg i forbindelse med gennemførelsen af det nye system. Der savnes imidlertid åbenhed omkring finansieringen af udviklingen og valideringen af nye afprøvningsmetoder, navnlig hvad angår medlemsstaternes bidrag.

Vil Kommissionen give detaljerede oplysninger om den nuværende fordeling af midler til udvikling og validering af nye forsøg uden anvendelse af dyr fra følgende kilder: (1) det sjette rammeprogram for forskning, (2) Det Fælles Forskningscenter (ECVAM-budget) og (3) medlemsstaternes bidrag?

Det Forenede Kongeriges regering hævder, at den yder bidrag til udvikling og validering af alternative afprøvningsmetoder gennem EU, men præciserer ikke bidragets størrelse, ej heller hvordan midlerne fordeles. Vil Kommissionen oplyse størrelsen af medlemsstaternes bidrag til EF's finansiering af alternativ forskning i det forløbne år samt oplyse præcise tal for hvert medlemsstats bidrag? Hvor stort et beløb har Kommissionen modtaget af Det Forenede Kongerige i det forløbne år til finansiering af udvikling og validering af nye forsøg uden anvendelse af dyr?

(1) EFT C 140 E af 13.6.2002, s. 552.

Svar afgivet på Kommissionens vegne af Philippe Busquin

(22. april 2003)

Udviklingen af alternative metoder finansieres af Det Europæiske Fællesskabs sjette rammeprogram for forskning, teknologisk udvikling og demonstration som bidrag til realiseringen af det europæiske forskningsrum og til innovation (2002-2006). I rammeprogrammet er der to konkrete dele, som vil støtte udviklingen af nye, alternative afprøvningsmetoder uden anvendelse af dyr: Udvikling af nye in vitro-tests til erstatning for dyreforsøg (første udvalgte tema Biovidenskab, genomforskning og bioteknologi i sundhedens tjeneste)(1) og udvikling af alternative in vitro-testmetoder og -strategier for kemiske stoffer (Specifikke aktiviteter, der dækker et bredere forskningsfelt Støtte til politikker og foregribelse af videnskabelige og teknologiske behov)(2). Fristen for indgivelse af forslag var henholdsvis den 25. og 12. marts 2003. Fællesskabet yder økonomisk støtte i overensstemmelse med samfinansieringsprincippet, undtagen i forbindelse med finansiering af undersøgelser, konferencer og offentlige licitationer. Det betyder, at kontrahenterne selv skal oppebære en del af projektudgifterne (Europa-Parlamentets og Rådets afgørelse nr. 1513/2002/EF om Det Europæiske Fællesskabs sjette rammeprogram for forskning, teknologisk udvikling og demonstration som bidrag til realiseringen af det europæiske forskningsrum og til innovation (2002-2006)(3), bilag II, punkt 2). Indtil videre er der ikke blevet udvalgt nogen projekter, og de første tal vedrørende den faktiske projektstøtte vil ikke være tilgængelige før i slutningen af 2003.

Inden for det første udvalgte tema udgør det vejledende budgetbeløb for alle de videnskabelige områder, der er omfattet af Avanceret genomforskning og anvendelse heraf på sundhedsområdet i hele rammeprogrammets løbetid 1 100 mio. EUR, der omfatter udviklingen af alternativer til dyreforsøg. På tilsvarende måde udgør det vejledende budgetbeløb for alle de emner, der er omfattet af Støtte til politikker og foregribelse af videnskabelige og teknologiske behov, herunder det emne, der vedrører alternativer til støtte af kemikaliepolitikken, 555 mio. EUR i hele det sjette rammeprograms løbetid.

Den øgede tilgængelighed af alternative metoder indebærer, at der først udvikles nye metoder, hvorefter disse metoder valideres. Kosmetik- og kemikalieindustrien bærer det primære ansvar for udviklingen af metoder. Gennem Det Europæiske Center for Validering af Alternative Metoder (CEVMA) består Det Fælles Forskningscenters (FFC) rolle i at validere de nye metoder, der således er udviklet.

De økonomiske midler, der er tilgængelige for CEVMA inden for rammerne af FFC's flerårige arbejdsprogram for perioden 2003-2006, er blevet forhøjet til 35,2 mio. EUR. Dette budget anses for øjeblikket ikke for at være en begrænsende faktor i forbindelse med

valideringen af alternative metoder. Hvis situationen imidlertid skulle ændre sig, er der indbygget den nødvendige fleksibilitet til at dække de forskellige behov for videnskabelig og teknisk støtte til udvikling og gennemførelse af Fællesskabets politik i FFC's tildeling af midler, da det nuværende budget for FFC's arbejdsprogram årligt gennemgås i tæt samarbejde med Kommissionens bruger-GD'er.

Medlemsstaternes bidrag til fællesskabsbudgettet fordeles ikke mellem og bevilges ikke til bestemte udgiftsområder på den måde, der nævnes i spørgsmålet. Det er derfor ikke muligt at besvare dette konkrete spørgsmål.

(1) De kan få yderligere oplysninger på http://www.cordis.lu/fp6/lifescihealth.htm.

(2) De kan få yderligere oplysninger på http://www.cordis.lu/fp6/support.htm.

(3) EFT L 232 af 29.8.2002.